
                                     RAPORT

asupra  propunerea legislativă pentru modificarea şi completarea Legii nr.16/2007 privind organizarea şi exercitarea profesiei de geodez 

              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă pentru modificarea şi completarea Legii nr.16/2007 privind organizarea şi exercitarea profesiei de geodez, trimis cu adresa nr. Pl-x 707 din 4 noiembrie  2008 şi  înregistrat cu nr. 31/1087 din 7 noiembrie 2008.
               Senatul, în calitate de primă Cameră sesizată, a respins  propunerea legislativă în şedinţa din 29 octombrie 2008 .
             Potrivit prevederilor art. 75 din Constituţia României, republicată, şi ale art. 92 alin.(9) pct.1 din Regulamentul Camerei Deputaţilor, republicat, Camera Deputaţilor  este  Cameră decizională. 
             Propunerea legislativă are ca obiect de reglementare modificarea şi completarea Legii nr.16/2007 privind organizarea şi exercitarea profesiei de geodez , vizând crearea posibilităţii ca persoanele autorizate de către Agenţia Naţională de Cadastru şi Publicitate Imobiliară să profeseze în continuare în domeniul geodeziei, având drept de semnătură asupra lucrărilor întocmite şi, conferă totodată absolvenţilor Facultăţii de Geografie, specializarea Cartografie şi Cadastru Funciar dreptul de a exercita profesia de geodez, în vederea dobândirii dreptului de semnătură.
             Consiliul Legislativ, prin avizul nr.542 din 9.05.2009, a avizat favorabil, propunerea legislativă, cu observaţii şi propuneri.
             Guvernul, prin punctele de vedere transmise cu adresele nr.1952/21.08.2008 şi 576/DRP/09.02.2009,  nu susţine adoptarea acestei iniţiative legislative.
            Comisia pentru administraţie publică,amenajarea teritoriului şi echilibru ecologic  a avizat negativ propunerea legislativă, conform avizului nr.26/2995 din 27 ianuarie 2009.
              În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive şi documentele care o însoţesc, în şedinţa din 7 septembrie 2010. 
              La dezbateri au fost prezenţi 23 deputaţi, din totalul de 27 membri ai Comisiei juridice, de disciplină şi imunităţi . 

              În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, Raportul de  respingere a propunerea legislativă pentru modificarea şi completarea Legii nr.16/2007 privind organizarea şi exercitarea profesiei de geodez, rămasă fără obiect, întrucât prin Decizia Curţii Constituţionale nr. 1150 din 6 noiembrie 2008, publicată în Monitorul Oficial al României, Partea I, nr.832 din 10.12.2008, Legea nr.16/2007 privind organizarea şi exercitarea profesiei de geodez a fost declarată neconstituţională.
                 În raport cu obiectul şi conţinutul reglementării, propunerea legislativă face parte din categoria legilor ordinare.
                     PREŞEDINTE,                                  SECRETAR,
                       Daniel BUDA                           Gabriel ANDRONACHE
Consilier, Iuliana Fuiorea

